
Úvod

I.

Dobrá smrť

Môže byť smrť dobrá? Zdá sa, že nie. Aj na Ježiša v Getsemanskej záhrade doľahla hrôza a úzkosť (porov. Mk 14, 33). A povedal Petrovi, Jakubovi a Jánovi: „Moja duša je smutná až na smrť“ (Mk 14, 34). Keď Ježiš prišiel do Betánie k zosnulému Lazárovi, „zachvel sa v duchu“ (Jn 11, 33) a „zaslzil“ (Jn 11, 35). Ako môže byť teda smrť dobrá?

Zlá smrť je taká, po ktorej človek ostáva celú večnosť bez Boha. A dobrá smrť? O dobrej smrti môžeme hovoriť v troch významoch.

Prvý:

Smrť sama o sebe nie je dobrá, lebo ako taká vyvoláva hrôzu. Dobrá je inštrumentálne ako prostriedok, ako brána k Bohu. A práve so zreteľom na cieľ, vzhľadom na Boha, ju možno nazvať dobrou.

Apoštol Pavol v Liste Filipanom napísal: „Pre mňa žiť je Kristus a zomrieť zisk. [...] Túžim zomrieť a byť s Kristom, a to by bolo oveľa lepšie, ale zostať v tele je zasa potrebnejšie pre vás“ (Flp 1, 21 - 24).

V kódexe rabína Meira (2. storočie) sa nachádza poznámka o smrti: „Smrť je dobrá, keď človeka odpútava od pominuteľného sveta a vedie ho do večného sveta, kde už nevládne hriech“ (Berešit Rabba, IX, 5).

Teofil, antiochijský biskup (2. storočie) napísal: „Boh daroval človeku smrť zo svojej dobroty a milosrdenstva“ (Pre Autolyka, II, 26).

Svätý Ambróz tento názor odôvodňuje v širšom zmysle: „Smrť je univerzálny prechod. Ak ho prejdeš odvážne, potom je to prechod od porušenosti k neporušenosti, od smrteľnosti k nesmrteľnosti, od zmätku k pokoju. Preto sa neľakaj slova smrť, ale raduj sa z dobrodenia tohto krásneho prechodu“ (De bono mortis, 4, 15).

Druhý:

Dobrá (šťastná) smrť je taká, keď zomierame v stave posväcujúcej milosti, bez ťažkého hriechu, a dúfame, že pôjdeme do neba, prípadne do očistca, ale nie do pekla. Cirkev sa modlí a prosí, aby nás Boh uchránil od náhlej a nečakanej smrti, aby nás smrť nezaskočila nepripravených. V tomto zmysle teda dobrá (šťastná) smrť predpokladá prípravu na smrť, pamätanie na ňu. Keď budeme dobre žiť, budeme dobre zomierať.

Ľudové príslovia hovoria Aký život, taká smrť alebo Kto dobre robí, smrti sa nebojí.

Päťsto rokov pred Kristom Platón povedal, že „filozofia je príprava na umieranie a smrť“ (Fedón, 64a) a „smrť je oddelenie duše od tela“ (Fedón, 67d). Nemusíme súhlasiť s platónskou filozofiou, s preexistenciou myšlienok, s tým, že telo má byť hrobom duše a tak ďalej. Je však pravda, že hľadanie múdrosti nás môže pripraviť na zomieranie a smrť.

Podobnú myšlienku vyjadruje latinské príslovie: Čokoľvek robíš, rob to rozvážne a pozeraj sa na koniec!

Ježiš v Getsemanskej záhrade povedal Petrovi, Jakubovi a Jánovi, keď ich našiel spať: „Bdejte a modlite sa“ (Mk 14, 38). Učí nás to aj v podobenstvách: o bdelom vrátnikovi (Mk 13, 33 - 37), o hospodárovi, ktorého prekvapil zlodej (Syn človeka) (Mt 24, 42 - 51; Lk 12, 35 - 40), o desiatich pannách, z ktorých len päť múdrych neprekvapil príchod ženícha (Ježiša Krista) (Mt 25, 1 - 13). Je potrebné bdieť, byť pripravený na príchod Pána. „Preto bdejte, lebo neviete ani dňa, ani hodiny“ (Mt 25, 13).

Na Popolcovú stredu kňazi a diakoni robia znak kríža popolom na čelá veriacich so slovami: „Pamätaj, že prach si a na prach sa obrátiš“ (porov. Gn 3, 19).

Tretí:

Anjel strážny nás chráni počas života a v hodine smrti.

